  Наталья Тетерина Удмуртиысь Кузебай Герд нимо йӧскалык музей «Музейная азбука» интернет-акцие пыриське. Покчиарнялы быдэ со мерлыко вотэсбамъёсаз алфавитысь котькуд букваен кутскись тужгес но тунсыко арбериосты возьматоз. Со сярысь ивортодэтъя «Удмуртия» агентстволы музейысь ӧнерчи Надежда Кузнецова вераз. Нырысетӥ арбериен, кудӥзлэн нимыз «А» букваысен кутске, туннэ, 25-тӥ толшоре, 15 часын тодматозы. Надежда Кузнецовалэн кылъёсызъя, музейын ужасьёс быръёзы со арбериосты, кудъёсыз сярысь учкисьёслы тодыны тунсыко луоз, кудӥзлэн кыӵе ке но легендаез вань, яке со аспӧртэм адӟиське. Ми возьмаськом, калыкъёс валалозы, музей — со мӧзмыт ӧвӧл шуыса. Али музее гинэ лыктӥськод, учкиськод (киыныд уг яра кутыны) уг луы, музей котькытын вань: музей вань мерлыко вотэсъёсын но, музей вань интернетын но Надежда КузнецоваУжрадэ Приволжск федерал округысь 19 музейёс пырисько, кыкез соос пӧлысь Удмуртиысь — Ижкарысь Кузебай Герд нимо йӧскалык музей но Сарапулысь Шор Прикамьелэн историезъя но лулчеберетэзъя музей. «Музейная азбука» интернет-акци «Приволжск федерал округысь музейёслэн кенешсы» улосвылкуспо мер огазеяськонлэн вотэсбамъёсаз кылдытэм виртуальной адӟытонэн йылпумъяськоз. Ватсалом, интернет-акциез Ульяновскысь Иван Гончаров нимо шаертодонъя музей радъя.  Тегъёс: Лулчеберет Туризм Ижкар Удмуртия Йӧскалыкмузей Удмуртиысьтуризм  